CELEX: 52012PC0620
Language: sl
Date: 2012-10-19
Title: Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2011/018 ES/ País Vasco Productos metálicos, Španija)

|
			
		
		
		52012PC0620
		
			Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2011/018 ES/ País Vasco Productos metálicos, Španija) /* COM/2012/0620 final */
			
				
		
		
			
			   	OBRAZLOŽITVENI MEMORANDUM
Točka 28 Medinstitucionalnega
sporazuma z dne 17. maja 2006 med Evropskim parlamentom, Svetom
in Komisijo o proračunski disciplini in dobrem finančnem poslovodenju[1]
omogoča uporabo sredstev Evropskega sklada za prilagoditev globalizaciji
(v nadaljnjem besedilu: ESPG) na podlagi mehanizma prilagodljivosti do letne
zgornje meje 500 milijonov EUR poleg ustreznih razdelkov
finančnega okvira.
Pravila, ki se uporabljajo za prispevke iz
ESPG, so določena v Uredbi (ES) št. 1927/2006 Evropskega
parlamenta in Sveta z dne 20. decembra 2006 o ustanovitvi
Evropskega sklada za prilagoditev globalizaciji[2].
Španija je 28. decembra 2011 vložila
vlogo EGF/2011/018 ES/País Vasco Productos metálicos za finančni
prispevek iz ESPG po odpuščanju presežnih delavcev v 423 podjetjih, ki
delujejo v sektorju, razvrščenem v oddelek 25
NACE Revizija 2 („Proizvodnja kovinskih izdelkov, razen strojev in
naprav“)[3]
v regiji País Vasco (ES21) na ravni NUTS II v Španiji.
Komisija je vlogo temeljito proučila in v
skladu s členom 10 Uredbe (ES) št. 1927/2006 ugotovila, da
so izpolnjeni pogoji za finančni prispevek na podlagi te uredbe.
POVZETEK VLOGE IN ANALIZA
 Ključni podatki: ||   
 Referenčna št. ESPG || EGF/2011/018 
 Država članica || Španija 
 Člen 2 || (b) 
 Zadevna podjetja || 423 
 Regija na ravni NUTS II || País Vasco (ES21) 
 Oddelek NACE Revizija 2 || 25 („Proizvodnja kovinskih izdelkov, razen strojev in naprav“) 
 Referenčno obdobje || 22. 1. 2011–22. 10. 2011 
 Datum začetka izvajanja prilagojenih storitev || 19. 3. 2012 
 Datum vloge || 28. 12. 2011 
 Odpuščeni delavci v referenčnem obdobju || 1 106 
 Pričakovano število odpuščenih delavcev, ki bodo sodelovali pri ukrepih || 500 
 Izdatki za prilagojene storitve (v EUR) || 1 870 000 
 Izdatki za izvajanje ESPG[4] (EUR) || 129 300 
 Izdatki za izvajanje ESPG (v %) || 6,47 
 Celotni proračun (v EUR) || 1 999 300 
 Prispevek ESPG (65 %) (v EUR) || 1 299 545 
1.                      
Vloga je bila pri Komisiji
vložena 28. decembra 2011, z dodatnimi informacijami pa je bila
dopolnjena do 5. septembra 2012.
2.                      
Vloga izpolnjuje pogoje za pridobitev
pomoči ESPG iz člena 2(b)
Uredbe (ES) št. 1927/2006 in je bila vložena v
roku 10 tednov, kot je določeno v členu 5 navedene
uredbe.
Povezava med odpuščanjem presežnih
delavcev in velikimi strukturnimi spremembami v svetovnih trgovinskih tokovih
zaradi globalizacije ali svetovne finančne in gospodarske krize
3.                      
Da bi Španija dokazala povezavo med
odpuščanjem presežnih delavcev ter svetovno finančno in gospodarsko
krizo, trdi, da je sektor kovinskih izdelkov ključni ponudnik izdelkov za
široko paleto proizvodnih dejavnosti, zlasti v ladjedelniškem, gradbenem in
avtomobilskem sektorju. Na te sektorje je v Evropski uniji močno vplivala
gospodarska kriza, kot je to že potrdila Komisija[5] in njene
službe[6].
Poleg tega še vedno veljajo argumenti iz prejšnjih vlog ESPG[7],
povezanih s temi sektorji, zlasti tisti, ki jih je Komisija
predstavila 9. avgusta 2012 v okviru druge španske vloge ESPG,
povezane z istim sektorjem[8].
4.                      
Španija je med državami članicami, ki jih je
najbolj prizadela svetovna finančna in gospodarska kriza. Proizvodnja pa
je med najbolj prizadetimi sektorji in stanje se še poslabšuje.
Indeks
proizvodnje industrije (2005 = 100)
   || 2006 || 2007 || 2008 || 2009 || 2010 || 2011 
 EU-27 || 104,81 || 109,23 || 107,36 || 91,59 || 98,44 || 103,15 
 Nemčija || 105,83 || 112,73 || 113,06 || 93,64 || 104,57 || 113,91 
 Francija || 101,01 || 102,62 || 99,05 || 85,34 || 89,11 || 92,42 
 Španija || 105,38 || 107,56 || 98,97 || 82,52 || 83,03 || 82,16 
Vir: Eurostat
5.                      
Negativni industrijski izgledi, ki so posledica
svetovne finančne in gospodarske krize, so privedli do manjšega
povpraševanja in proizvodnje kovin in kovinskih izdelkov. V Španiji se je leta
2009 v primerjavi z letom poprej celotna proizvodnja kovinskega sektorja
zmanjšala za 24,6 %, proizvodnja kovinskih izdelkov pa
za 23,3 %. Kot je prikazano spodaj, sta obe področji dejavnosti
v prvem četrtletju leta 2011 začeli okrevati, kar se je
sčasoma izkazalo za nevzdržen trend in proizvodnja obeh sektorjev se je v
drugi polovici leta znatno zmanjšala.
Spremembe
v industrijski proizvodnji v Španiji
   || 2009 || 2010 || Q1/2011 || Q2/2011 || Q3/2011 || Q4/2011 
 Kovina[9] || - 24,6 || 0,4 || 2,9 || - 2,8 || - 2,7 || - 9,6 
 Kovinski izdelki[10] || - 23,3 || - 6,4 || 7,4 || - 1,3 || - 1,0 || - 10,2 
Vir: INE (Instituto
Nacional de Estadística) in Confemetal
6.                      
Zmanjšanje proizvodnje v sektorju kovinskih
izdelkov je imelo posledice na zaposlovanje. Španija je tako izgubila več
kot 180 000 delovnih mest v sektorju kovine leta 2009 in
dodatnih 60 000 delovnih mest leta 2010, kar je predstavljalo
približno 15 % vseh zaposlenih v tem sektorju.
Prikaz števila odpuščenih delavcev
in skladnost z merili iz člena 2(b)
7.                      
Španija je vlogo vložila na podlagi merila za
pomoč iz člena 2(b) Uredbe (ES) št. 1927/2006, ki
zahteva vsaj 500 presežnih delavcev v devetmesečnem obdobju v
podjetjih, ki delujejo v istem oddelku NACE Revizija 2 v eni regiji
ali dveh sosednjih regijah na ravni NUTS II v državi članici.
8.                      
V vlogi je za devetmesečno referenčno
obdobje od 22. januarja 2011 do 22. oktobra 2011
navedenih 1 106 presežnih delavcev v 423 podjetjih v sektorju,
razvrščenem v oddelek 25 NACE Revizija 2 („Proizvodnja
kovinskih izdelkov, razen strojev in naprav“)[11], nahajajo pa se v regiji País Vasco (ES21)
na ravni NUTS II. Število odpuščenih delavcev je bilo izračunano
v skladu z drugo alineo drugega odstavka člena 2 Uredbe (ES)
št. 1927/2006.
Razlaga nepredvidene narave navedenega
odpuščanja presežnih delavcev
9.                      
Španski organi trdijo, da je finančna in
gospodarska kriza privedla do nenadnega zloma svetovnega gospodarstva z
velikanskim vplivom na številne sektorje. Resnost recesije, kar zadeva sektor
kovinskih izdelkov, z nenadnim upadom novih naročil iz drugih sektorjev,
ki jih je prizadel upad gospodarske rasti, je v zadnjem času brez primere.
Zaradi krize gospodarski razvoj od leta 2008 ni sledil stalnemu
povečanju zaposlenosti, ki je bilo v prejšnjih letih zabeleženo v
kovinskopredelovalni industriji. Med letoma 2000 in 2006 je
zaposlenost v tem sektorju zrasla za 8 % (ali 300 000
delovnih mest)[12],
medtem ko se je v obdobju 2009–2010 zmanjšala za skoraj 15 %. Odpuščanja
presežnih delavcev v sektorju kovinskih izdelkov zato ni bilo mogoče
predvideti ali preprosto preprečiti.
Opredelitev podjetij, ki odpuščajo,
in delavcev, za katere je predvidena pomoč
10.                  
Vloga se nanaša na 1 106 presežnih
delavcev v 423 podjetjih, ki delujejo v panogi, razvrščeni v
oddelek 25 NACE Revizija 2 („Proizvodnja kovinskih izdelkov, razen
strojev in naprav“) v regiji País Vasco (ES21) na ravni NUTS II. Popoln
seznam podjetij, ki jih zajema ta vloga, je naveden v delovnem dokumentu služb
Komisije, priloženem temu predlogu.
Vsi presežni delavci bodo imeli možnost
sodelovanja pri ukrepih. Vendar pa španski organi na podlagi izkušenj z
upravljanjem primerov ESPG ocenjujejo, da se bo za pomoč iz ESPG
odločilo približno 500 delavcev.
11.                  
Delavci, za katere je predvidena pomoč:
 Kategorija || Število || Odstotek 
 Moški || 930 || 84,09 
 Ženske || 176 || 15,91 
 Državljani EU || 1 080 || 97,65 
 Državljani držav, ki niso članice EU || 26 || 2,35 
 Stari od 15 do 24 let || 23 || 2,08 
 Stari od 25 do 54 let || 746 || 67,45 
 Stari od 55 do 64 let || 333 || 30,11 
 Starejši od 64 let || 4 || 0,36 
12.                  
Ti podatki vključujejo 29 delavcev z
dolgotrajnimi zdravstvenimi težavami ali invalidnostjo.
13.                  
Razčlenitev po poklicnih kategorijah:
 Kategorija || Število || Odstotek 
 Vodilni delavci || 5 || 0,45 
 Strokovnjaki || 12 || 1,08 
 Tehniki in drugi strokovni sodelavci || 85 || 7,69 
 Uradniki za pisarniško poslovanje || 133 || 12,03 
 Delavci na področju obrti in povezanih dejavnosti || 272 || 24,59 
 Upravljavci strojev in naprav || 267 || 24,14 
 Poklici za osebne storitve in nekvalificirani delavci || 332 || 30,02 
14.                  
Španija je v skladu s členom 7
Uredbe (ES) št. 1927/2006 potrdila, da je upoštevala politiko
enakosti spolov ter politiko nediskriminacije ter da ju bo v različnih
fazah izvajanja in še zlasti pri dostopu do ESPG še naprej uporabljala.
Opis zadevnega območja ter njegovih
organov in zainteresiranih strani
15.                  
Območje, ki so ga prizadela odpuščanja
presežnih delavcev, je v regiji País Vasco na ravni NUTS II, ki jo
sestavljajo pokrajine Álava, Guipúzcoa in Vizcaya. Ta regija se nahaja v
severni Španiji, obkrožajo pa jo regije Navarra na njeni vzhodni meji, La Rioja
na njeni južni meji in Cantabria ter Castilla y León na zahodni meji. V primerjavi
s španskim povprečjem je regija País Vasco majhna in gosto poseljena: zajema
le 1,4 % (7 234 km²) španskega ozemlja, vendar
predstavlja 4,8 % (2,2 milijona) španskega prebivalstva
leta 2011.
16.                  
Vse tri pokrajine regije País Vasco je prizadelo
odpuščanje presežnih delavcev v sektorju kovinskih izdelkov, vendar v
različnem obsegu; Vizcaya predstavlja 57 % skupnega števila presežnih
delavcev, Guipúzcoa 30 % in Álava 13 %.
17.                  
Glavne zainteresirane strani so neodvisna vlada
País Vasco (Gobierno Vasco), zlasti: regionalno ministrstvo za
industrijo, inovacije, turizem in trgovino; regionalno podministrstvo za
industrijo in energijo; direktorat za upravo in industrijsko varnost; regionalno
ministrstvo za zaposlovanje in socialne zadeve; regionalno podministrstvo za načrtovanje
in zaposlovanje ter zavod za zaposlovanje País Vasco. Poleg teh javnih
zainteresiranih strani so prav tako vključene: FVEM (Federación
Vizcaína de Empresas del Metal); ADEGI (Asociación de Empresarios de
Gipuzkoa); in SEA (Sindicato Empresarial Alavés).
Pričakovani vpliv odpuščanja
presežnih delavcev na lokalno, regionalno ali državno zaposlenost
18.                  
Kot izhaja iz podatkov Eustat (Instituto Vasco
de Estadística), je kovinski sektor predstavljal 10 milijard
(ali 18 %) skupne dodane vrednosti regije País Vasco. Prav tako je
junija 2010 zaposloval skoraj 162 000 delavcev, kar
predstavlja 16 % vseh zaposlenih v regiji. Štirideset odstotkov teh
delavcev je bilo zaposlenih v podsektorju kovinskih izdelkov. Negativen
učinek svetovne finančne in gospodarske krize na sektor kovinskih
izdelkov je imel zato resne posledice na zaposlenost v regiji País Vasco.
19.                  
V absolutnih številkah se ocenjuje, da je regija
País Vasco od tretjega četrtletja 2008 v industrijskem sektorju
izgubila 31 000 delovnih mest. Kot je opisano spodaj, se je v vseh
treh pokrajinah regije País Vasco med letoma 2008 in 2011 stopnja
brezposelnosti najmanj podvojila:
Stopnja
brezposelnosti v regiji País Vasco
   || 2008 || 2009 || 2010 || 2011 
 Álava || 2,7 || 9,9 || 10 || 6,9 
 Guipúzcoa || 3,3 || 6,5 || 7,4 || 7,5 
 Vizcaya || 4,3 || 8,6 || 10 || 13,5 
 País Vasco || 3,8 || 8,1 || 9,2 || 10,6 
Vir: Eustat
20.                  
Od vložitve vloge za finančna sredstva iz ESPG
se je gospodarski položaj Španije še poslabšal: v skladu s podatki Eurostata je
njena nacionalna stopnja brezposelnosti dosegla 25,1 % v
juliju 2012, tj. več kot dvakrat višje od povprečja EU-27 in
skoraj deset odstotnih točk nad drugo najvišjo nacionalno stopnjo
brezposelnosti v EU (Portugalska, 15,7 %). Poleg tega, kot je
pojasnjeno v točki 16, je bila večina zadevnih presežnih
delavcev, odpuščenih v pokrajini Vizcaya, ki je pokrajina regije País
Vasco z najvišjo stopnjo brezposelnosti. Iz teh razlogov zaposlitvene možnosti
delavcev, ki so bili odpuščeni v sektorju kovinskih izdelkov, niso
spodbudne.
Usklajeni sveženj prilagojenih storitev,
ki jih je treba financirati, in razčlenitev predvidenih stroškov zanj,
vključno z njegovim dopolnjevanjem z ukrepi, financiranimi iz strukturnih
skladov
21.                  
Vsi naslednji ukrepi iz usklajenega svežnja
prilagojenih storitev so namenjeni za ponovno vključitev presežnih
delavcev na trg dela:
–     
Iskanje: Ukrep vključuje vzpostavljanje profilov presežnih delavcev in
zbiranje informacij o sektorju kovinskih izdelkov, da bi prilagodili sveženj
ukrepov za presežne delavce. Namen je razumeti, katere profile in spretnosti
iščejo podjetja v tem sektorju, in opredeliti druge sektorje – ki so lahko
povezani s kovinskimi izdelki ali ne – ki lahko ponudijo možnosti zaposlitve za
ciljno skupino ter nato omogočiti izmenjavo dela.
–     
Svetovanje: Obsega dejavnosti, ki prispevajo k ponovni vključitvi delavcev na
trg dela, zlasti:
–                   
vzpostavitev prilagojenega pristopa glede na profil
in potrebe posameznih delavcev, za katere je predvidena pomoč, da se
vzpostavi delovno razmerje. Na podlagi tega ukrepa se bo ocenilo možnosti in
vsebino prihodnjih ukrepov;
–                   
povečanje samozavesti in motivacije delavcev,
za katere je predvidena pomoč (npr. zastavljanje zaposlitvenih ciljev,
razvijanje njihovih prednosti in zapolnitev pomanjkljivosti, jim ponuditi
primere pozitivnega odnosa do iskanja zaposlitve itd.).
–     
Usposabljanje: Namenjeno je posredovanju tistih sposobnosti in spretnosti delavcem, za
katere je predvidena pomoč, ki so potrebne za doseganje njihove ponovne
vključitve v delovno razmerje. Na podlagi rezultatov „iskanja“ in
„svetovanja“, kot je opisano zgoraj, bodo dejavnosti usposabljanja dvojne
narave:
–                   
poklicno usposabljanje za razvoj spretnosti v
skladu z načrti in profili delavcev, za katere je predvidena pomoč;
–                   
usposabljanje o horizontalnih spretnostih za razvoj
socialnih sposobnosti, ki so skupne vsem vrstam poklicev.
–     
Prezaposlovanje: Vključuje mentorstvo delavcev, za katere je predvidena pomoč
– posamezno in/ali v skupinah, da bodo lahko izboljšali svoje sposobnosti
iskanja zaposlitve, na primer s posredovanjem tehnik iskanja zaposlitve,
svetovanjem pri pisanju življenjepisa, in učinkovito uporabljali socialno
mrežo. Vključuje tudi pomoč pri priznavanju predhodne izobrazbe in
izkušenj.
–     
Podjetništvo: Ukrep je namenjen zagotavljanju informacij o priložnostih, ki jih
ponujata podjetništvo in samozaposlitev, ter pomoči pri ustanavljanju
podjetja vsem zainteresiranim delavcem, za katere je predvidena pomoč.
–     
Nadomestilo za usposabljanje: Vsi delavci, za katere je predvidena pomoč
in se usposabljajo, bodo prejeli finančni prispevek v
višini 250 EUR v obliki neposrednega in enkratnega plačila.
–     
Nadomestilo za pripravništvo: Vsi delavci, za katere je predvidena pomoč
in bodo opravljali pripravništvo, bodo prejeli finančni prispevek v
višini 250 EUR v obliki neposrednega in enkratnega plačila.
–     
Pomoč za skrbnike vzdrževanih oseb: Ta storitev zagotavlja finančno podporo za
delavce, za katere je predvidena pomoč in se – zlasti zaradi obveznosti
oskrbe (npr. otroci, starejši ali invalidi) – soočajo z dodatnimi stroški,
če se želijo udeležiti usposabljanja ali drugih ukrepov. Znesek
dodeljenega finančnega prispevka se bo določil na podlagi osebnih
okoliščin upravičenca in bo v vsakem primeru omejen
na 800 EUR.
22.                  
Izdatki za izvajanje ESPG, ki so vključeni v
vlogo v skladu s členom 3 Uredbe (ES) št. 1927/2006, zajemajo
upravljanje, nadzor in dejavnosti obveščanja javnosti ter informiranja v
zvezi z vlogo. Dejavnosti informiranja zajemajo zlasti: sporočila za
javnost in tiskovne konference; širjenje informacij o izvajanju projekta preko
dveh spletnih strani, biltena, portala za e-učenje, spletnega dnevnika in
družabnih omrežij; zaključni dogodek s predstavitvijo doseženih
rezultatov. Obsežen paket aktivnosti informiranja in obveščanja javnosti
je razlog za nekoliko višji delež izdatkov za izvajanje ESPG.
23.                  
Prilagojene storitve, ki so jih predstavili španski
organi, so aktivni ukrepi na trgu dela v okviru upravičenih ukrepov iz
člena 3 Uredbe (ES) št. 1927/2006. Španski organi
ocenjujejo, da skupni stroški znašajo 1 999 300 EUR, pri
čemer so izdatki za prilagojene
storitve 1 870 000 EUR, izdatki za izvajanje ESPG
pa 129 300 EUR (tj. 6,47 % celotnega zneska). Skupni
zaprošeni prispevek iz ESPG je 1 299 545 EUR (65 %
skupnih stroškov).
 Ukrepi || Predvideno število delavcev, ki bodo prejeli pomoč || Predvideni stroški na delavca, ki bo prejel pomoč (v EUR) || Skupni stroški (ESPG in nacionalno sofinanciranje) (v EUR) 
 Prilagojene storitve (prvi odstavek člena 3 Uredbe (ES) št. 1927/2006) 
 Iskanje (Prospección) || 500 || 534,00 || 267 000 
 Svetovanje (Servicio de orientaciíon) || 500 || 436,00 || 218 000 
 Usposabljanje (Formación) || 500 || 1 914,00 || 957 000 
 Prezaposlitev (Inserción) || 250 || 310,00 || 77 500 
 Podjetništvo (Emprendimiento) || 300 || 168,33 || 50 500 
 Nadomestilo za usposabljanje (Beca de formación) || 500 || 250,00 || 125 000 
 Nadomestilo za pripravništvo (Beca de prácticas) || 300 || 250,00 || 75 000 
 Pomoč za skrbnike oskrbovanih oseb (Servicio de conciliacíon) || 125 || 800,00 || 100 000 
 Vmesni seštevek prilagojenih storitev ||   || 1 870 000 
 Izdatki za izvajanje ESPG (tretji odstavek člena 3 Uredbe (ES) št. 1927/2006) 
 Upravljanje ||   || 46 950 
 Nadzor ||   || 15 000 
 Širjenje informacij in obveščanje javnosti ||   || 67 350 
 Vmesni seštevek izdatkov za izvajanje ESPG ||   || 129 300 
 Skupni predvideni stroški ||   || 1 999 300 
 Prispevek iz ESPG (65 % skupnih stroškov) ||   || 1 299 545 
24.                  
Španija potrjuje, da navedeni ukrepi dopolnjujejo
ukrepe, financirane iz strukturnih skladov, na primer načrt F.I.P. (Plan
de Formación e Inserción Profesional) in načrt F.P.O. (Plan de
formación Profesional Ocupacional), ki so sofinancirani iz Evropskega
socialnega sklada (ESS). Cilj obeh načrtov je izboljšanje, povečanje
in posodobitev kvalifikacij, namenjena pa sta okrog 10 % delavcem, ki
so bili upravičeni do pomoči iz ESPG še preden je bila vloga
predložena Komisiji. Španski organi so potrdili, da se izvajajo ukrepi za
preprečitev dvojnega financiranja.
Datum začetka ali predvidenega
začetka izvajanja prilagojenih storitev za prizadete delavce
25.                  
Španija je prilagojene storitve za zadevne delavce,
vključene v usklajeni sveženj, predlagan za sofinanciranje iz ESPG,
začela izvajati 19. marca 2012. Ta datum je zato začetek
obdobja upravičenosti za katero koli pomoč, ki bi se lahko dodelila
iz ESPG.
Postopki za posvetovanje s socialnimi
partnerji
26.                  
Organiziranih je bilo več stikov in
srečanj med neodvisno vlado regije País Vasco (zlasti z regionalnim
ministrstvom za industrijo, inovacije, turizem in trgovino ter regionalnim ministrstvom
za zaposlovanje in socialne zadeve) in združenji, ki zastopajo delodajalce iz
sektorja kovinskih izdelkov. Navedena združenja so bila FVEM (Federación
Vizcaína de Empresas del Metal); ADEGI (Asociación de Empresarios de
Gipuzkoa); in SEA (Sindicato Empresarial Alavés). Na posvetovanju je
bila obravnavana oddaja vloge ESPG in prilagojene storitve, ki jih je treba
zagotoviti za presežne delavce.
27.                  
Poleg tega so regionalna vlada, podjetniška
združenja in socialni partnerji ustanovili odbor, ki je odgovoren za
usklajevanje, upravljanje in izvajanje projekta. Največji sindikati regije
País Vasco bodo obveščeni o napredku pri izvajanju projekta prek
regionalnih zavodov za zaposlovanje in njihovih odborov.
28.                  
Španski organi so potrdili, da so bile zahteve nacionalne
zakonodaje in zakonodaje EU o kolektivnem odpuščanju upoštevane.
Informacije o ukrepih, ki so obvezni v
skladu z nacionalno zakonodajo ali kolektivnimi pogodbami
29.                  
Glede meril iz člena 6 Uredbe (ES)
št. 1927/2006 so španski organi v vlogi:
·      potrdili, da finančni prispevek iz ESPG ne nadomešča ukrepov,
za katere so v skladu z nacionalno zakonodajo ali kolektivnimi pogodbami
odgovorna podjetja;
·      pokazali, da ukrepi pomenijo pomoč za posamezne delavce in se ne
uporabljajo za prestrukturiranje podjetij ali sektorjev;
·      potrdili, da navedeni upravičeni ukrepi niso financirani iz drugih
finančnih instrumentov EU.
Sistemi upravljanja in nadzora 
30.                  
Španija je Komisijo obvestila, da bodo
finančni prispevek upravljali in nadzorovali isti organi, ki upravljajo in
nadzorujejo ESS. Zato je organ, odgovoren za upravljanje in nadzor ESPG,
direktorat za zaposlovanje (Dirección de Activación Laboral) znotraj
uprave za zaposlovanje regije País Vasco (Servicio Vasco de Empleo), ki
je pristojen tudi za upravljanje operativnega programa ESS za regijo País
Vasco.
Financiranje
31.                  
Na podlagi vloge Španije je predlagani prispevek iz
ESPG za usklajeni sveženj prilagojenih storitev (vključno z izdatki za
izvajanje ESPG) 1 299 545 EUR, kar predstavlja 65 % skupnih
stroškov. Dodelitev sredstev, ki jo predlaga Komisija v okviru Sklada, temelji
na informacijah, ki jih je predložila Španija.
32.                  
Ob upoštevanju največjega možnega zneska
finančnega prispevka iz ESPG v skladu s členom 10(1)
Uredbe (ES) št. 1927/2006 in možnosti za prerazporeditev odobrenih
sredstev Komisija predlaga uporabo sredstev ESPG v celotnem navedenem znesku,
ki se dodeli v okviru razdelka 1a finančnega okvira.
33.                  
Po dodelitvi predlaganega zneska finančnega
prispevka bo v skladu s
členom 12(6) Uredbe (ES) št. 1927/2006 za
dodelitve v zadnjih štirih mesecih leta ostalo na voljo več
kot 25 % največjega letnega zneska, namenjenega ESPG.
34.                  
Komisija s tem predlogom za uporabo sredstev ESPG
začenja poenostavljeni postopek tristranskih pogovorov v skladu s
točko 28 Medinstitucionalnega sporazuma z
dne 17. maja 2006, da bi se doseglo soglasje obeh vej
proračunskega organa glede potrebe po uporabi sredstev ESPG in glede
potrebnega zneska. Komisija poziva prvo od obeh vej proračunskega organa,
ki bo na ustrezni politični ravni dosegla soglasje o osnutku predloga za
uporabo sredstev, da o svojih namerah obvesti drugo vejo in Komisijo. V primeru
nestrinjanja ene od obeh vej proračunskega organa bo sklican uradni
tristranski sestanek.
35.                  
Komisija ločeno pripravi zahtevek za
prerazporeditev za vnos posebnih odobritev za prevzem obveznosti v
proračun za leto 2012 v skladu s točko 28
Medinstitucionalnega sporazuma z dne 17. maja 2006.
Vir odobritev plačil 
36.                  
Znesek odobritev plačil, ki je bil
leta 2012 prvotno vnesen v proračunsko
postavko 04 05 01, bo potem, ko bosta obe veji
proračunskega organa sprejeli do zdaj vložene predloge za mobilizacijo
ESPG, povsem porabljen in tako ne bo zadostoval za potrebna sredstva za to
vlogo. Povečanje odobritev plačil za proračunsko postavko ESPG
bo zahtevano bodisi s prerazporeditvijo bodisi s spremembo proračuna,
če bo mogoče odkriti vir razpoložljivih odobritev. Odobritve iz
navedene proračunske postavke se bodo uporabile za kritje
zneska 1 299 545 EUR, potrebnega za to vlogo.
Predlog
SKLEP EVROPSKEGA PARLAMENTA IN SVETA
o uporabi sredstev Evropskega sklada za
prilagoditev globalizaciji v skladu s točko 28 Medinstitucionalnega
sporazuma z dne 17. maja 2006 med Evropskim parlamentom, Svetom in
Komisijo o proračunski disciplini in dobrem finančnem poslovodenju
(vloga EGF/2011/018 ES/ País Vasco Productos metálicos, Španija)
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije,
ob upoštevanju Medinstitucionalnega sporazuma
z dne 17. maja 2006 med Evropskim parlamentom, Svetom in Komisijo
o proračunski disciplini in dobrem finančnem poslovodenju[13], zlasti
točke 28 tega sporazuma,
ob upoštevanju Uredbe (ES) št. 1927/2006
Evropskega parlamenta in Sveta z dne 20. decembra 2006 o
ustanovitvi Evropskega sklada za prilagoditev globalizaciji[14] , zlasti
člena 12(3) Uredbe,
ob upoštevanju predloga Evropske komisije[15],
ob upoštevanju naslednjega:
(1)       Evropski
sklad za prilagoditev globalizaciji (ESPG) je bil ustanovljen za zagotavljanje
dodatne podpore presežnim delavcem, odpuščenim zaradi velikih strukturnih
sprememb v svetovnih trgovinskih tokovih, ki so posledica globalizacije, ter za
pomoč pri njihovi ponovni vključitvi na trg dela.
(2)       Področje
uporabe ESPG se je razširilo na vloge, vložene od 1. maja 2009
do 30. decembra 2011, da bi se vključila pomoč za
delavce, ki so bili odpuščeni neposredno zaradi svetovne finančne in
gospodarske krize.
(3)       Medinstitucionalni
sporazum z dne 17. maja 2006 omogoča uporabo sredstev ESPG
do letne zgornje meje 500 milijonov EUR.
(4)       Španija
je 28. decembra 2011 vložila vlogo za uporabo sredstev ESPG v zvezi s
presežnimi delavci v 423 podjetjih, ki delujejo v sektorju,
razvrščenem v oddelek 25 NACE Revizija 2 („Proizvodnja kovinskih
izdelkov, razen strojev in naprav“), v regiji País Vasco (ES21) na ravni
NUTS II, do 5. septembra 2012 pa je bila vloga dopolnjena z
dodatnimi informacijami. Vloga izpolnjuje zahteve za določitev
finančnih prispevkov iz
člena 10 Uredbe (ES) št. 1927/2006. Komisija zato
predlaga uporabo zneska v višini 1 299 545 EUR.
(5)       Zato bi
bilo treba uporabiti sredstva ESPG, da se zagotovi finančni prispevek za
vlogo, ki jo je predložila Španija –
SPREJELA NASLEDNJI SKLEP:
Člen 1
V okviru splošnega proračuna Evropske
unije za proračunsko leto 2012 se iz Evropskega sklada za
prilagoditev globalizaciji (ESPG) uporabi vsota 1 299 545 EUR v
odobritvah za prevzem obveznosti in odobritvah plačil.
Člen 2
Ta sklep se objavi v Uradnem listu Evropske
unije.
V Bruslju,
Za Evropski parlament                                  Za
Svet
Predsednik                                                     Predsednik
[1]               UL C 139, 14.6.2006, str. 1.
[2]               UL L 406, 30.12.2006, str. 1.
[3]               Uredba (ES) št. 1893/2006 Evropskega parlamenta in Sveta z
dne 20. decembra 2006 o uvedbi statistične klasifikacije
gospodarskih dejavnosti NACE Revizija 2 in o spremembi Uredbe
Sveta (EGS) št. 3037/90 kakor tudi nekaterih uredb ES o posebnih
statističnih področjih (UL L 393, 30.12.2006, str. 1).
[4]               V skladu s tretjim odstavkom člena 3 Uredbe (ES)
št. 1927/2006.
[5]               COM(2009) 104 final, 25. 2. 2009, „Sporočilo Komisije z
naslovom ,Odziv na krizo v evropski avtomobilski industriji‘“.
[6]               Eurostat – Publikacija iz serije Statistics in focus
št. 61/2011 o industriji, trgovini in storitvah, „EU-27 gradbeništvo v
drugem četrtletju 2011 upadlo za 16 % v primerjavi z uspešnim
obdobjem pred krizo“,
http://epp.eurostat.ec.europa.eu/cache/ITY_OFFPUB/KS-SF-11-061/EN/KS-SF-11-061-EN.PDF.
[7]               Za
ladjedelniško industrijo, glej: EGF/2010/006 PL/H. Cegielski-Poznan,
EGF/2010/025 DK/Odense Steel Shipyard in EGF/2011/008 DK/Odense Steel Shipyard.
                Za gradbeni sektor,
glej: EGF/2011/006 ES/Comunidad Valenciana „Gradnja stavb“, EGF/2011/009
NL/Gelderland „Gradnja stavb“ 41, EGF/2011/012 NL/Noord Brabant-Zuid
Holland in EGF/2011/017 ES/Aragón „Gradnja stavb“.
                Za avtomobilski
sektor, glej: EGF/2009/019 FR/Renault, EGF/2010/002 ES/Cataluńa
„Avtomobilska industrija“ in 2011/003 DE/Arnsberg in Düsseldorf „Avtomobilska
industrija“. 
[8]               COM(2012) 451 final, 9. 8. 2012, v zvezi z EGF/2011/019
ES/Galicia Metal.
[9]               Proizvodnja, izmerjena na osnovi kazalnika za proizvodnjo kovin (ali
IPIMET - Indicador de Producción del Metal), po izračunu španske
konfederacije sektorja kovin (Confemetal).
[10]             Opredeljeni kot oddelek 25 NACE Revizija 2 („Proizvodnja
kovinskih izdelkov, razen strojev in naprav“).
[11]             Uredba (ES) št. 1893/2006 Evropskega parlamenta in Sveta z
dne 20. decembra 2006 o uvedbi statistične klasifikacije
gospodarskih dejavnosti NACE Revizija 2 in o spremembi Uredbe
Sveta (EGS) št. 3037/90 kakor tudi nekaterih uredb ES o posebnih
statističnih področjih (UL L 393, 30.12.2006, str. 1).
[12]             Publikacija „Spotlight on Europe's ,invisible sector‘ – Metalworking
and Metal Articles Industries“, Evropska komisija, GD za podjetništvo in
industrijo.
[13]             UL C 139, 14.6.2006, str. 1.
[14]             UL L 406, 30.12.2006, str. 1.
[15]             UL C […], […], str. […].